明妃曲
作者：徐得之
朝代：宋

paragraphs: 妾生豈願爲胡婦，失信寧當累明主。
已傷畫史忍欺君，莫使君王更欺虜。
琵琶却解將心語，一曲才終恨何數。
朦朧胡霧染宮花，淚眼橫波時自雨。
專房莫倚黄金賂，多少專房弃如土。
寧從別去得深嚬，一步思君一回頭。
胡山不隔思歸路，只把琵琶寫辛苦。
君不見有言不食古高辛，生女無嫌嫁盤瓠。